

**18-4/2019/TAG2019**

**A budapesti Szántó Piroska Emléklakás működtetése**

**Előzmények**

1992-ben Szántó Piroska Vas megye Önkormányzatának, mint a Szombathelyi Képtár „tulajdonosának” (később annak jogutódjának) ajándékozta a ma Várkert rakpart 17. szám alatti lakását azzal a céllal, hogy művészetét, életútját egy állandó kiállítással mutassák be, valamint férjének, Vass István költő, műfordítónak emléket állítsanak.

Az Ajándékozási Szerződés nagyon részletesen kitér a lakás egyes tereinek funkcionális kialakítására, valamint arra, hogy mind a kialakítást, mind a működtetést a Szántó Piroska Múzeum Ellenőrző Bizottsága felügyelje. Az ajándékozási szerződés 50 évre szól, ennek letelte után az Ellenőrző Bizottság dönt az ingatlan és a műtárgyak sorsáról. A Bizottság póttagjai közül egy elhunyt, egy főről az interneten nincs információ.

2012-ben a Szombathelyi Képtár fenntartója kérte az Emberi Erőforrások Minisztériumát, vonják vissza az Emléklakás működési engedélyét. A Szántó Piroska Emléklakás 2012. december 1-jétől zárva tart.

**A működtetés műszaki feltétele**

A lakás jelenlegi műszaki állapota indokolja a felújítást, különös tekintettel a közművekre.

A lakás mai kialakítása – kiállítóterek és szerviz rész – megtartása célszerű, azokon belüli változtatás a működtetés során módosítható.

A lakás hátsó traktusa, a szerviz rész egy vendégszobából és egy konyhából áll jelenleg. A jövőben meggondolandó, hogy ezen a részen egy szervízkonyhát és a működtetést biztosító munkatárs munkahelyét kellene kialakítani. A külön bejárat biztosítaná azt is, hogy a muzeális tér műszakilag és funkcionálisan is leválasztásra kerüljön/maradjon a munkatértől.

A múzeumi tér praktikus elrendezéséről, az ajándékozási szerződéstől való eltérésről az Ellenőrző Bizottság hozzájárulását kell kérni.

**A működés szakmai feltételei**

Az Emléklakás az alábbi funkciókra használható

* Szántó Piroska műveinek állandó kiállítása
* Szántó Piroska és Vass István emléklakás
* irodalommal és képzőművészettel kapcsolatos tanfolyamok, alkotókörök
* irodalommal és képzőművészettel kapcsolatos előadások, könyvbemutatók
* múzeumpedagógiai foglalkozások
* szombathelyi események sajtótájékoztatója
* szombathelyi kiállítások, nagyrendezvények budapesti bemutatója
* szombathelyi csoportos képzőművészeti kiállítások műtárgy-begyűjtő helye
* terembérlet

**A működtetés személyi feltételei**

Az emléklakás tevékenységére működés esetén 1 fő alkalmazása szükséges 6 órában, aki egyben a tárlatvezetést, rendezvényszervezést, múzeumpedagógiai foglalkozások szervezését végezné, valamint 1 fő 4 órában, aki a takarítást is végezné. Betegség, szabadság esetén egymást helyettesítik.

A szakmai működésre a Petőfi Irodalmi Múzeummal lenne célszerű szerződést kötni, hiszen így a szakmai munka napi felügyelet alatt lenne, a rendezvények, programok célcsoport-orientált promóciója megoldottá válna. 2018 nyarán megbeszélést tartottunk ezzel kapcsolatban a Szántó Piroska emléklakásban a PIM akkor vezetőjével Dr. Dr. Prőhle Gergellyel és a Mesemúzeum szakmai vezetőjével Helmich Katalinnal. A Mesemúzeum, mint a PIM tagintézménye a fent említett múzeumpedagógiai foglalkozásokban intenzív szerepet vállalna. A Mesemúzeum a Szántó Piroska emléklakás közelében a Döbrentei utca 15-ben helyezkedik el. A PIM-ben történt személyi változások miatt a megbeszélések egyelőre abbamaradtak. Az új vezetés is egy későbbi időpontban nyitottan áll az együttműködéshez.

**Feladatok:**

* műszaki felmérés
* belsőépítészeti tervek
* Szántó Piroska Ellenőrző Bizottság összehívása, tájékoztatása (aktív tagokkal a kapcsolat és személyes találkozás folyamatos)
* lakásban a műszaki és belsőépítészeti munkák elvégzése
* működési engedély kérése
* szakmai együttműködés szerződése a Petőfi Irodalmi Múzeummal
* személyi feltétel biztosítása
* marketing feladatok

Szombathely, 2019. május 27.

Csapláros Andrea

múzeumigazgató

H-9700 Szombathely, Kisfaludy Sándor utca 9. +36 94 500 720, 313 736 igazgatosag@savariamuseum.hu